**Samtalegaid - studenter med synsnedsettelser**

Denne veilederen er ment som en støtte til deg som møter studenter med nedsatt syn.

En synsnedsettelse vil arte seg forskjellig. Til og med to med samme diagnose vil kunne ha helt forskjellige behov alt ut ifra tidligere erfaringer, hvilke hjelpemidler man har eller har hatt tilgang på samt hvordan man mestrer sin egen synshemming. Noen ønsker å være mest mulig selvhjulpen, andre igjen er vant til å få og ta imot hjelp og tilrettelegging. Enkelte har god kunnskap om sine egne tilretteleggingsbehov mens andre igjen rett og slett ikke ønsker å snakke om sin egen synshemming eller de ønsker ikke å være til bry.

For å kunne støtte studenten følger her noen punkter som det kan være greit å ha med seg inn i samtale og tilretteleggingsarbeidet sammen med studenten.

Under følger noen begrep som ofte blir brukt når man samtaler om nedsatt syn. Det er ikke meningen at du skal ha dybdekunnskap, men ved å vite hva som ligger i disse begrepene slipper du å spørre om hva disse forskjellige betyr, da blir det lettere flyt i samtalen og fokuset blir på studentens situasjon – ikke diagnose og synsfunksjon.

Begrep

|  |  |
| --- | --- |
| Visus: BrøkDesimalGraderTunnelsynSentralsynSkarpsynDetaljsyn | Dette er skarpheten på synet som enten kan oppgis som brøk (6 over 60) eller desimal (0,1) 6/60 betyr at det en med normalt syn ser på 60 meter, må den synshemmede helt inn på 6 meter for å se noenlunde det samme. Desimal utgjør prosent og som man finner ved å dele brøkens teller på nevner. Normalt syn utgjør 100% eller tallet 1, mens da 0,1 utgjør 10 prosent syn. Det er ofte ikke hensiktsmessig å spørre om hvor mye vedkommende ser eller hvilken visus personen har. Dette er bare et tall som måler styrken på synet men som ikke sier noe om hvilken funksjon synet har. Noen kan oppgi hva de ser i grader som betyr at synsfeltet fra ytterkantene innskrenkes. 180 grader indikerer fullt sidesyn, også opp – og nedad i synsfeltet, og etter hvert som synsfeltet innskrenkes minker også gradene. Kalles også tunnelsyn. Sentralsyn er der vi ser rett frem og det høyoppløselige synet vi bruker når vi skal fokusere på detaljer som for eksempel å lese. For mange er dette svekket. Andre begrep er skarpsyn eller detaljsyn.  |
| LysømfintligFotofobiMørkesynKontrastsyn | Fotofobi eller lysømfintlighet handler om at for mye lys slippes igjennom deler av øyet som kan skape blending også i det som kan sees på som normale lysforhold. Ved manglende mørkesyn er man avhengig av god og (ekstra) kraftig belysning. Ved manglende kontrastsyn er det veldig vanskelig å skille farger (også lys og skygge).I noen tilfeller er det også vanskelig å skjelne detaljer samt å oppfatte dybder og avstander.  |
| Nystagmus | Urolige øyne eller ufrivillige øyebevegelser, ofte kompensert med hodebevegelser frem og tilbake.  |

Alle studenter er forskjellige, dette gjelder også synshemmede. I tillegg til å ha ulike læringsstrategier, varierende kunnskap om hjelpemidler og ulik grad av selvtillit i møte med andre er det også stor forskjell på hvordan den enkelte takler sin egen synsnedsettelse. Noen er vant til å be om og ta imot tilrettelegging, noen kommer med store krav, noen ønsker ikke å være til bry for andre og tillegge merarbeid til f.eks en som underviser. Andre igjen ønsker ikke å vedkjenne seg ikke sin egen synsnedsettelse og vil derfor ha lite øvelse i å snakke om opplevde utfordringer med nedsatt syn. Det finnes også de som har liten kunnskap om egne tilretteleggingsbehov og hvilke tilretteleggingsmuligheter som finnes.

Da det er forskjellige utgangspunkt og forutsetninger er det svært vanskelig å finne løsninger som er optimale for alle. Likevel er det noen felles punkter som vil gjøre undervisningen tilgjengelig for studenter som har nedsatt syn (og for mange andre studenter).

|  |
| --- |
| Skrift og font:Norges Blindeforbund anbefaler Verdana 14 eller 16 pkt. Dersom du benytter et elektronisk format sørg for at dokumentet er åpent for redigering, da kan studenten selv gjøre ønskede formateringer. Sørg gjerne for at all informasjon og materiell er elektronisk tilgengelig. Om du viser et bilde eller video elektronisk/fra internett, legg gjerne linken på Blackboard eller del den direkte med studenten, det er lettere å for de som ser lite å se dette på egen skjerm.  |
| Dersom Power Point benyttes sørg for at denne er tilgengelig i forkant av undervisningen. I forkant betyr senest ved undervisningsstart. Da får studenten mulighet til også å støtte seg på tekst og ikke bare tale. I Power Pointen kan du gjerne inkludere navn på personer, faguttrykk og andre begreper som ikke er kjent eller ikke har en åpenbar stavemåte. Dette gjør at mye av stresset fjernes for studenten med å få notert dette på en forståelig måte, samt at minker tidsbruken i etterkant for å finne riktig stavemåte.  |
| Kahoot er på nåværende tidspunkt ikke tilgjengelig (på like vilkår som for andre) for synshemmede.  |
| Bruk gode og beskrivende ord i samtale og undervisning. Ord som forutsetter syn (her, der borte, sånn o.l) bør etterfølges av beskrivelser. Det å bruke ordet «se» er helt normalt også for en synshemmet. Sterkt svaksynte og blinde både ser på tv og “ser det an” i dagligtalen.  |
| I undervisningssammenheng er det veldig greit om du titulerer den synshemmede ved navn. Da skjønner studenten at det er han eller hun selv du snakker til og at et eventuelt svar er forventet. |
| Dersom det introduseres et nytt element i undervisningen, f.eks at du tegner på tavla, unngå setninger som “du ser sikkert ikke dette”, “nå er jo dette vanskelig for deg å se” etc. Selv om studenten er trygg på egen person/synshemming så vil spørsmål og kommentarer som dette virke forstyrrende og ta fokuset bort fra læringen. Ta heller denne samtalen med studenten i etterkant av undervisningen.  |
| Skal dere navigere i et dataprogram, beskriv gjerne hvor på skjermen en funksjon befinner seg. Mange synshemmede bruker sterk zoom på et skjermbilde og kan bruke lang tid på navigering. Det er også en stor fordel om hurtigtaster kan benevnes eller deles med studenten i forkant.  |

Det vil alltid være en god praksis å sjekke ut med den enkelte student om overnevnte beskrivelser og anbefalinger er gode løsninger for vedkommende.

I samtale med en synshemmet student:

 Spørsmål:

Når oppsto synstapet/synsvanskene? (Er studenten vant til å se dårlig?)

Kan du forklare hvordan synet ditt fungerer? Hvordan fungerer synet ditt i:

* Hverdagen
* Undervisning
* Studiearbeid
* Samarbeid med andre

Her handler det om å få studenten til å sette ord på hva de opplever at fungerer og hva de opplever som utfordrende. Studenten kan ofte beskrive utfordringer med ordet «vanskelig», da er det viktig å få tak i **hvorfor** det er vanskelig.

Hjelpemidler:
Hvilke hjelpemidler bruker du nå?
(Viktig å presisere ordet bruker og ikke bare spørre om hvilke hjelpemidler vedkommende har. Mange har gjerne flere hjelpemidler liggende som de ikke bruker)

* Hvilke hjelpemidler har du som fungerer?
* Har hjelpemidler som ikke brukes? Hvorfor?

Vil disse være tilstrekkelig i resten av studiet?

* Forelesning
* Lab
* Praksis
* Ferdighetstrening
* Egenarbeid

Selv om praksis. Lab e.l er flere år frem i tid, er det likevel veldig fornuftig å allerede nå begynne å tenke over hvilke hjelpemidler man kan komme til å trenge.

Er du kjent med at du kan få utprøving av hjelpemidler på NAV hjelpemiddelsentralen her i Trondheim?

Nav Hjelpemiddelsentralen tilbyr utprøving av hjelpemidler også for studenter som ikke har bostedsadresse eller folkeregistrert adresse på studiestedet.

Læringsstrategier

Er pensum og øvrig læringsmateriell tilgjengelig for deg?

Hvilket format på læringsmateriellet foretrekker du?

Her vil det som oftest nevnes lydbøker, e-bøker, daisy-bøker, elektroniske bøker, lese punktskrift, leselist. Det viktige for deg som spør er å finne ut om studenten behersker det foretrukne formatet godt, samt at studenten faktisk har kunnskap om de tilgjengelige formatene.

Hvordan får du tak i studielitteraturen du trenger?

Funger dette? Får du tak i alt du trenger?

Disse spørsmålene skal avdekke om studentene vet hvordan de får tak i tilrettelagt studielitteratur, og at NLB finnes. (Norsk lyd-og blindeskriftsbibiliotek)

Har du produksjonsrett hos NLB?

Det er viktig at studenten vet at han eller hun har krav på å få produsert obligatorisk studielitteratur. Kompendium av artikler kan også produserer i tilrettelagt format.

Kan du si noe om hvordan du opplever læresituasjonen?

* Lesehastighet?
* Finne fram i Blackboard og andre plattformer?
* Samarbeid med andre studenter (gruppearbeid m.m.)
* Obligatoriske arbeidskrav

Dette punktet handler om å få et bilde av studenten sin læresituasjon og eventuelle utfordringer som studenten har møtt på i sitt studie, samt få et anslag på hvor mye ekstra tid som brukes.

Mobilitet:

Hvordan synes du det er å finne frem på campus?

Hva ville eventuelt gjort det lettere å finne frem?

Studenten kan søke om mobilitetstrening via TroVo (Trondheim voksenopplæring). De fleste studenter vil være kjent med mulighetene for mobilitetstrening, men det kan oppstå nye behov. Eventuelle fysiske hindringer må meldes til e-vaktmester.

I undervisning.

Opplever du noen spesielle utfordringer i undervisningssituasjonen?

Hvor er det best for deg å sitte i klasserommet/undervisningssalen?

Dette punktet kan være avgjørende for belysning, nærhet til tavle eller den som underviser, bordplass til hjelpemidler, tilgang til stikkontakt for elektriske/elektroniske hjelpemidler. Det å ha en fast plass/reservert plass vil for noen være en trygghet da det kan være vanskelig å få oversikt over hvilke plasser som er ledige, samt å sikre at man faktisk får ønsket avstand til underviseren.

Tar du notater?

Å ta egne notater kan være utfordrende avhengig hvordan undervisningen er lagt opp. I noen tilfeller kan NTNU Tilrettelegging tilby notathjelp etter søknad fra studenten.

Denne samtaleguiden er laget av NTNU Tilrettelegging. Har du spørsmål, kommentarer eller ønsker å gi oss innspill så ta kontakt. Du treffer NTNU Tilrettelegging på e-post: tilrettelegging@st.ntnu